Koerant help my deurtrek | Netwerk24
Koerant help my deurtrek
Deur Ansa, Parys 05 Junie 2021 05:06
In die laaste paar jaar se verliese, hartseer, inperking, dalende inkomste, onsekerheid oor die toekoms en boonop die dwalende gedagtes of God nog weet van my, was Beeld my anker.
Ons jongste en sy pa was baie geheg aan mekaar en het sport as belangstelling gedeel. Hy het sy pa gebel ná die na-week en dan gesels hulle alte lekker. Ná ons anker se skielike afsterwe het my en die seuns se lewe in duie gestort.
Ons was verlore. Mettertyd het ek besef ek sal nou Ma én Pa moet wees. Ek mag nie gaan lê nie. Gou het ek besef dat ek dinge so normaal as moontlik moet hou. Ek moes op hoogte kom met alles wat hulle met Pa gedeel het. Aandelebeurse, plante en veral sport. Ek het 'n bietjie gesukkel met sekere goed, soos Formule Een-motors en motorfietse en al die deelnemers se name, asook ons krieketspelers wat in die IPL-reeks speel. Dit sou vir my 'n nagmerrie gewees het, was dit nie vir Beeld se volledige dekking nie. Julle het my nog altyd geïnspireer­ om my seëninge te tel midde ander se nood. En om dankbaar te wees vir 'n hart vol liefde wat ek elke dag op my seuns kan uitstort.